Document ID: 32010D0755

NEUVOSTON PÄÄTÖS 2010/755/YUTP,
annettu 6 päivänä joulukuuta 2010,
Euroopan unionin poliisioperaatiosta (EUPM) Bosnia ja Hertsegovinassa tehdyn päätöksen 2009/906/YUTP muuttamisesta
EUROOPAN UNIONIN NEUVOSTO, joka
ottaa huomioon Euroopan unionista tehdyn sopimuksen ja erityisesti sen 28 artiklan ja 43 artiklan 2 kohdan,
sekä katsoo seuraavaa:
(1)
Neuvosto teki 8 päivänä joulukuuta 2009 päätöksen 2009/906/YUTP Euroopan unionin poliisioperaatiosta (European Union Police Mission, EUPM) Bosnia ja Hertsegovinassa (1). Päätöksen voimassaolo päättyy 31 päivänä joulukuuta 2011.
(2)
EUPM:ia toteutetaan tilanteessa, joka saattaa huonontua ja joka voi vaikuttaa haitallisesti Euroopan unionista tehdyn sopimuksen 21 artiklassa määrättyihin yhteisen ulko- ja turvallisuuspolitiikan tavoitteisiin.
(3)
Poliittisten ja turvallisuusasioiden komitean (PTK) on Lissabonin sopimuksen tultua voimaan määrä huolehtia Euroopan unionin poliisioperaatioiden poliittisesta valvonnasta ja strategisesta johtamisesta neuvoston sekä unionin ulkoasioiden ja turvallisuuspolitiikan korkean edustajan alaisuudessa.
(4)
Päätös 2009/906/YUTP olisi muutettava siten, että säädetään rahoitusohjeesta, joka kattaa EUPM:aan liittyvät menot 1 päivänä tammikuuta alkavalla ja 31 päivänä joulukuuta 2011 päättyvällä kaudella,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2009/906/YUTP seuraavasti:
1)
Korvataan 9 artiklan 2 kohta seuraavasti:
”2. Poliittisten ja turvallisuusasioiden komitea (PTK) vastaa neuvoston sekä unionin ulkoasioiden ja turvallisuuspolitiikan korkean edustajan alaisuudessa operaation poliittisesta valvonnasta ja strategisesta johdosta.”
2)
Korvataan 10 artiklan 1 kohdan ensimmäinen virke seuraavasti:
”1. PTK vastaa EUPM:n poliittisesta valvonnasta ja strategisesta johdosta neuvoston sekä unionin ulkoasioiden ja turvallisuuspolitiikan korkean edustajan alaisuudessa.”
3)
Lisätään 12 artiklan 1 kohtaan alakohta seuraavasti:
”Operaatioon liittyviin menoihin tarkoitettu rahoitusohje 1 päivänä tammikuuta alkavalle ja 31 päivänä joulukuuta 2011 päättyvälle kaudelle on 17 600 000 euroa.”.
2 artikla
Tämä päätös tulee voimaan päivänä, jona se hyväksytään.
Tehty Brysselissä 6 päivänä joulukuuta 2010.

Labels: 10
18
15
5